**Natiiviröntgenkuvaus**

Sinulle on varattu natiiviröntgenkuvaus, jossa röntgensäteitä käyttämällä otetaan kuvauskohteesta yksi, kaksi tai useampi kuva. Varjoainetta ei käytetä.

**Tutkimukseen valmistautuminen**

Tätä röntgentutkimusta varten ei yleensä tarvita paastoa tai tyhjennyksiä. Kuvauksen ajaksi kuvattava kehon alue riisutaan paljaaksi. On mahdollista kuvata kipsin, lastan tai siteen läpi, jos sen irrottaminen ei ole mahdollista.

Toivomme sinun pukeutuvan helposti riisuttaviin vaatteisiin sekä ottavan korut ja lävistykset pois kuvausalueelta. Pään ja kaulan alueen tutkimuksia varten otetaan hammasproteesit ja silmälasit pois.

Sukukypsässä iässä (12 - 50 v.) olevalta naispotilaalta tiedustellaan ennen kuvausta raskauden mahdollisuus. Alavatsan tai lantion alueen röntgenkuvausta ei yleensä tehdä raskaana olevalle.

**Tutkimuksen suorittaminen**

Röntgenhoitaja ottaa ja tarkistaa kuvat. Kuvia otetaan kuvauskohteesta riippuen yksi tai useampia, yleensä ns. etu- ja sivukuva. Joskus tarvitaan lisäkuvia tai uusitaan epäonnistunut kuva. Röntgenlääkäri tulkitsee kuvat ja antaa kirjallisen lausunnon.

Röntgenkuvaus voidaan suorittaa kuvauskohteesta ja voinnistasi riippuen joko seisten, istuen tai maaten.

Yhden kuvan ottaminen kestää muutaman sekunnin. Tänä aikana sinun tulee olla liikkumatta. Pään, keuhkojen, vatsan ja selän kuvauksissa sinua pyydetään pidättämään hengitystä, koska hengitysliike aiheuttaa häiriöitä kuvaan. Raajojen (esim. ranne tai polvi) kuvauksessa ei tarvitse pidättää hengitystä.

**Tutkimuksen jälkeen huomioitavaa**

Röntgenosastolta voit poistua sen jälkeen, kun kuvat on tarkastettu ja röntgenin henkilökunta on antanut siihen luvan. Tiedon tutkimuksen tuloksesta saat hoitavalta lääkäriltä.

**Yhteystiedot**

Mikäli haluat lisätietoja sinulle suunnitellusta tutkimuksesta, voit ottaa yhteyttä sille OYS:n röntgenosastolle (arkisin klo 13.00 – 15.00 välillä), minne aikasi on varattu.

G-röntgen, sisäänkäynti **G**, R-kerros puh. (08) 315 3978

Keskusröntgen, sisäänkäynti **N**, 1. kerros puh. (08) 315 3288

Päivystysröntgen, sisäänkäynti **NK**, 1. kerros puh. (08) 315 2122

Lasten röntgen, sisäänkäynti **LB,** R-kerros puh. (08) 315 5363